川漲
作者：郭祥正
朝代：宋

paragraphs: 朱夏久不雨，川源條然漲。
三潮渺相連，狂風蹴高浪。
蛟龍遞出没，魚鼈隨浩蕩。
羣山悄低徊，阡陌失背向。
嗟嗟圩中田，一埂安可障。
去年已大潦，十戶九凋喪。
幸頼官廩實，囂囂命所仰。
官廩今已空，農事未敢望。
理水竟無術，祈禱俟靈貺。
退寸復進尺，潮勢頗難量。
彼蒼罪斯民，殺戮不以杖。
令人思禹功，巍巍百王上。